Omnibus christianis fidei cultoribus futuris et presentibus notum sit quod Robertus Barbarota guerpivit Deo et sancte Marie et monachis de Firmitate, sine ulla retentione, quicquid juste vel injuste calumpniabatur in terra quam Guichardus Morellus domui Firmitatis, quando venit ad conversionem, dedit, quam terram incolunt li Brutinanges de Leiva, pro qua reddere debant unoquoque anno .XX. solidos censuales. Et notandum quod terram illam nec in dotem filiabus suis dare nec aliquo modo possunt a domo Firmitatis alienare, sed quandiu censum expedite reddiderint poterunt eam excolere. Quod si censum noluerint reddere, mox ipsa terra domui Firmitatis debet redire. Si vero causa ipsius terre fuerint accole injuriati, causam suam ad monachos non ad alios referre debent. Ex hoc habuit ipse Robertus IIIIor bicharios frumentum et IIos caseos, et juravit super altare sancti Martini, Juliano, capellano de Seniceo, tenente manum ejus, pacem inconcussam tenere. Similiter juraverunt filii ejus Herleius et Henricus. Hoc autem factum est in manu domni Guillelmi, abbatis de Firmitate. Hujus rei testes: Galterius, decanus Cabilonis, Julianus, capellanus de Seniceo, Hugo de Marcille, Seguinus et Dalmacius, monachi Firmitatis, Jocerannus li Veilla, Paganus Berenz.